Մայիս Միրզոյան

Մայիս Միրզոյան (), ապրիլյան քառօրյա պատերազմի հերոս, ավագ լեյտենանտ, կապիտան, փոխգնդապետ։

Կենսագրություն 

Մայիս Երջանիկի Միրզոյանը ծնվել է 1956 թվականի մայիսի 1-ին, Սիսիանի Դարբաս գյուղում։ 1963-1973 թվականներին սովորել է Դարբասի միջնակարգ դպրոցում։ Ավարտելով դպրոցը, 1973-1974 թվականին սովորել է  Երևանի թիվ 9 տեխնիկական ուսումնարանում։ 1974-1977 թվականներին  ծառայել է խորհրդային բանակում։ 1977-1979 թվականներին աշխատել է Տաթև ՀԷԿ-ի գլխավոր կառույցում, համատեղելով ուսումը Սիսիանի Պոլիտեխնիկում։ 1988 թվականին Ղարաբաղյան շարժման առաջին օրից մասնակցել է ՀՀ սահմանների, ապա` Ղարաբաղի Բերդաձորի ենթաշրջանի պաշտպանությանը։ 1993 թվականի հունվարի 16-ին ծառայության է անցել ՀՀ ՊՆ N զորամասի պայմանագրային վաշտում որպես դասակի հրամանատար և ստացել է ավագ լեյտենանտի կոչում։ 1993 թվականի մարտի 31-ին Քելբաջարի ազատագրման ժամանակ Վակունիս գյուղի համար մղվող մարտերում վիրավորվել է։ Սակայն որոշ ժամանակ անց դարձել է  վաշտի հրամանատար և մասնակցել է Ղարաբաղի ազատագրման մարտերի բոլոր պատերազմական գործողություններին։ 1995-1996 թվականներին ստեղծել է ԵԿՄ (երկրապահ կամավորական միություն) հասարակական կազմակերպությունը։ Զբաղեցրել է  Սիսիանի բաժանմունքի հիմնադիր նախագահի պաշտոնը։ 1996 թվականից նշանակվել է N զորամասի մարտական պատրաստության խմբի պետ ստանալով կապիտանի կոչում ։  1997 թվականին նշանակվել է 4-րդ բանակային կորպուսի ուսումնական կենտրոնի պետ, մասնակցելով բանակաշինության բոլոր փուլերին։ 2011 թվականին փոխգնդապետի կոչումով անցել է կրթաթոշակի։ 2012 թվականի սեպտեմբերին ընտրվել է Դարբաս համայնքի ղեկավար։ 2015 թվականի դեկտեմբերին ընտրվել էր ԵԿՄ Սիսիանի տարածքային կառույցի ղեկավարի պաշտոնակատար ։

Մարտական գործողություններ 

Ապրիլի 3-ի գիշերը լույս 4-ին Մարտակերտում ադրբեջանական կողմը լայնածավալ ռազմական գործողություններ է սկսել սահմանագծում։ Հակառակորդը  Մարտակերտի ճանապարհին անօդաչու սարքով ռմբակոծել է Սիսիանի ջոկատի ավտոբուսը։ Այդ ավտոբուսի մեջ է եղել և մահացու վիրավորում ստացել հերոս Մայիս Միրզոյանը ։

Պարգևներ 

 ՀՀ «Մարտական ծառայություն» մեդալ
 ԵԿՄ պատվոգիր
 ԵԿՄ հուշամեդալ
 ԼՂՀ Մայրական երախտագիտության կրծքանշան

Հուղարկավորություն 

Հոգեհանգիստը տեղի է ունեցել 2016 թվականի ապրիլի 6-ին ժամը 18:00-ին, իսկ հուղարկավորությունը՝ 2016 թվականի ապրիլի 7-ին, ժամը 13:30-ին Սիսիանի Դարբաս գյուղում։

Ծանոթագրություններ

Արտաքին հղումներ 
 Մայիս Միրզոյան
 Սիսիանի երկրապահները մեկնում են առաջնագիծ
 ՍԻՍԻԱՆԻ ԵՐԿՐԱՊԱՀՆԵՐԸ ՄԵԿՆՈՒՄ ԵՆ ԱՌԱՋՆԱԳԻԾ 2

Դարբաս գյուղում ծնվածներ